b"\n_START_ARTICLE_\nLev Nikolajevi\xc4\x8d Tolstoj\n_START_SECTION_\n\xc5\xbdivljenje\n_START_PARAGRAPH_\nTolstoj se je rodil 9 septembra 1828 na dru\xc5\xbeinskem posestvu, imenovanem Jasna Poljana (Jasnaja Poljana), 200 km ju\xc5\xbeno od Moskve. Bil je \xc4\x8detrti od petih otrok grofa Nikolaja Ilji\xc4\x8da Tolstoja, veterana iz domovinske vojne leta 1812, in grofice Marije Tolstaje._NEWLINE_Star\xc5\xa1a sta mu umrla, ko je bil \xc5\xa1e mlad, zato so njega in njegove sorojence vzgajali sorodniki. Leta 1844 je za\xc4\x8del \xc5\xa1tudirati pravo in orientalske jezike na Univerzi v Kazanu. \xc5\xa0tudij je mladi Tolstoj kmalu opustil in tako verjetno potrdil mnenje tamkaj\xc5\xa1njih profesorjev, da je pravzaprav nesposoben in len za u\xc4\x8denje._NEWLINE_Sledilo je obdobje razvrata, kvartanja in tipi\xc4\x8dnega brezskrbnega \xc5\xbeivljenja za takratne ruske plemi\xc4\x8de, ki so zabavo zajemali z veliko \xc5\xbelico. Dolgovi pri kvartanju so mladega Tolstoja pripeljali do tega, da je od\xc5\xa1el k svojemu starej\xc5\xa1emu bratu na Kavkaz in se pridru\xc5\xbeil vojski._NEWLINE_Leta 1855 je zakvartal svojo najljub\xc5\xa1o hi\xc5\xa1o. Na Krimu je dva dni in dve no\xc4\x8di igral s svojimi \xc4\x8dastni\xc5\xa1kimi tovari\xc5\xa1i in nepretrgoma izgubljal. V svojem dnevniku je tedaj priznal:\xc2\xa0\xc2\xbbIzgubil sem vse \xe2\x80\x93 tudi hi\xc5\xa1o v Jasni Poljani. O tem nima smisla pisati; sam sebi se tako gnusim, da bi rad pozabil, da obstajam.\xc2\xab Hi\xc5\xa1a in posestvo (2000 akrov zemlje z 200 tla\xc4\x8dani), ki ju je Tolstoj podedoval po smrti star\xc5\xa1ev leta 1847, sta mu pomenila tako reko\xc4\x8d vse. Svojemu bratu je celo pisal, da hi\xc5\xa1e za ni\xc4\x8d na svetu ne bi prodal in da je zadnje, od \xc4\x8desar se je pripravljen lo\xc4\x8diti \xe2\x80\x93 ne glede na to, da hi\xc5\xa1a ni bila v ni\xc4\x8d kaj zavidljivem stanju (odstopajo\xc4\x8da barva, trhla veranda, pu\xc5\xa1\xc4\x8dajo\xc4\x8da streha). A bil je primoran storiti prav to. Hi\xc5\xa1o je kupil krajevni trgovec, nato pa so jo podrli in prodali po delih. Tolstoj se je naselil v manj\xc5\xa1i hi\xc5\xa1i na pristavi starega posestva Volkonskih (gre za staro plemi\xc5\xa1ko dru\xc5\xbeino, s katero je bil Tolstoj v sorodu po materini strani)._NEWLINE_Preobrat iz avtorja privilegirane dru\xc5\xbebe v duhovnega anarhista in aktivista proti nasilju sta vzpodbudili dve potovanji po Evropi, in sicer prvo leta 1857 in drugo med letoma 1860 in 1861. Med obiskom Pariza leta 1857 je bil pri\xc4\x8da javni usmrtitvi; to je bila zanj travmati\xc4\x8dna izku\xc5\xa1nja, ki je zaznamovala preostanek njegovega \xc5\xbeivljenja. Tolstojev koncept nenasilja se je \xc5\xa1e okrepil po tem, ko je prebral nem\xc5\xa1ki prevod tamilske zbirke modrosti Tirukkurala._NEWLINE_Njegovo drugo evropsko potovanje v letih 1860 in 1861 je vplivalo na Tolstojev politi\xc4\x8dni in literarni razvoj. Spoznal je Victorja Hugoja in bil navdu\xc5\xa1en nad njegovim talentom, ko je prebral njegovo novonastalo delo Nesre\xc4\x8dniki (Les Miserables). Podobna evokacija bojnih prizorov v Hugojevem romanu in Tolstojevem delu Vojna in mir prikazujeta, kak\xc5\xa1en vpliv je imel Hugo na Tolstoja. Na politi\xc4\x8dno filozofijo Tolstoja je vplival tudi francoski anarhist Pierre-Joseph Proudhon, ki ga je Tolstoj obiskal marca 1861._NEWLINE_Zelo navdu\xc5\xa1en se je Tolstoj vrnil v rojstni kraj in ustanovil trinajst \xc5\xa1ol za otroke ruskih kmetov, ki so bili ravno leta 1861 osvobojeni tla\xc4\x8danstva. Poskusi \xc5\xa1olstva so bili kratkotrajni, saj jih je carska tajna policija Ohrana nadlegovala. To je bil prvi primer koherentne teorije o demokrati\xc4\x8dnem izobra\xc5\xbeevanju. Leta 1862 se je poro\xc4\x8dil. Po letu 1879 je do\xc5\xbeivel duhovno in moralno preobrazbo, ki je bila posledica svetovnonazorske in verske krize. Zahteval je vrnitev k prvotnemu kr\xc5\xa1\xc4\x8danstvu, njegovi etiki in ubo\xc5\xa1tvu. Zaradi nenavadnih stali\xc5\xa1\xc4\x8d je bil izob\xc4\x8den iz ortodoksne ruske pravoslavne cerkve. Svoj socialno-moralni nauk (\xc2\xbbtolstojanstvo\xc2\xab) je posku\xc5\xa1al uresni\xc4\x8diti s preprostim kme\xc4\x8dkim \xc5\xbeivljenjem in delom.  _NEWLINE_Tolstoj je umrl leta 1910 v starosti 82 let. V svojih zadnjih dneh je govoril in pisal o umiranju. Odrekel se je aristokratskem na\xc4\x8dinu \xc5\xbeivljenja, zapustil svojo \xc5\xbeeno in od\xc5\xa1el od doma pozimi sredi no\xc4\x8di. S ko\xc4\x8dijo se je odpeljal na bli\xc5\xbenjo \xc5\xbeelezni\xc5\xa1ko postajo in si kupil vozovnico za tretji razred do Kozelskega; tam je bila postaja za znan ruski samostan Optina Pustin. \xc5\xbde pred tem so pisatelja pogosto obhajale misli o tem, da bi se odpovedal vsemu. Z \xc5\xbeeno sta se pogosto prepirala v  zvezi z dedi\xc5\xa1\xc4\x8dino, kar ga je mu\xc4\x8dilo in \xc5\xbeelel si je le miru. Zakaj je izbral prav samostan Optino, ni znano, mogo\xc4\x8de pa je, da je na njegovo odlo\xc4\x8ditev vplival tudi roman, ki ga je Tolstoj tik pred odhodom prebral. To je bil Dostojevskijev roman Bratje Karamazovi \xe2\x80\x93 v tem delu ima prav ta samostan pomembno vlogo._NEWLINE_Tolstoj je umrl zaradi plju\xc4\x8dnice na postaji Astapovo. Policija je sku\xc5\xa1ala omejiti dostop do pogrebnega sprevoda, vendar je pri\xc5\xa1lo na tiso\xc4\x8de kmetom, ki pravzaprav niso vedeli veliko o Tolstoju, ampak so samo sli\xc5\xa1ali, da je umrl nek plemi\xc4\x8d._NEWLINE_Tolstojev dnevnik je bil poln podrobnosti o njegovih osvajalskih podvigih pri njegovih tla\xc4\x8dankah. Na predve\xc4\x8der poroke je \xe2\x80\x93 kot je bilo v tistem \xc4\x8dasu v navadi \xe2\x80\x93 svojo nevesto Sonjo seznanil z vsebino dnevnika. In ne glede na to, da pisatelj ni bil najbolj \xc4\x8deden, je imel poleg trinajstih otrok iz zakona \xc5\xa1e najmanj ducat nezakonskih otrok, ki so odra\xc5\xa1\xc4\x8dali v kme\xc4\x8dkih hi\xc5\xa1ah njegovega posestva._NEWLINE_Glede na podatke iz leta 2010 je (po svetu razkropljenih in umrlih) Tolstojevih potomcev 350 ljudi, pri \xc4\x8demer so skoraj vsi potomci enega od njegovih sinov, in sicer Leva Lvovi\xc4\x8da Tolstoja, pisatelja in kiparja, ki je od leta 1918 \xc5\xbeivel v stalni imigraciji (Francija, Italija, \xc5\xa0vedska.) Od leta 2000 se enkrat na dve leti v Jasni Poljani organizirajo sre\xc4\x8danja Tolstojevih potomcev._NEWLINE_Njegov pravnuk je bil priznani etnolingvist Nikita Tolstoj.\n_START_SECTION_\nTolstojanstvo\n_START_PARAGRAPH_\nTolstojanstvo je poimenovanje za religiozno-eti\xc4\x8dno gibanje, ki ga je za\xc4\x8del Tolstoj in temelji na evangeljskih na\xc4\x8delih.  Raz\xc5\xa1irjeno je bilo v Rusiji konec 19. in na za\xc4\x8detku 20. stoletja. Za\xc4\x8delo se je leta 1880 temelje gibanja pa je avtor postavil s svojimi deli Izpoved, V kaj verjamem?, O \xc5\xbeivljenju, Kr\xc5\xa1\xc4\x8dansko izobra\xc5\xbeevanje,  itd. _NEWLINE_V tistem \xc4\x8dasu so se pojavile prve komune (t. i. kulturni samostani) tolstojancev  v razli\xc4\x8dnih regijah Rusije, svoje privr\xc5\xbeence so dobili tudi v okolici Zahodne Evrope, Japonske in Indije. Ideje Tolstoja je kasneje med drugimi podpiral tudi Mahatma Gandhi med svojim bivanjem v Ju\xc5\xbeni Afriki._NEWLINE_Med letoma 1880 in 1900 so se podobne kolonije ustanavljale tudi v drugih predelih sveta, celo v Angliji in Ju\xc5\xbeni Afriki. Verska skup\xc5\xa1\xc4\x8dina duhoborcev (t. j. pripadnikov ruske verske sekte v 18. stol., ki je nastopala proti cerkvenim obredom in verskim dogmam) je sprejela koncepte Tolstoja, ker so se skladali z njihovimi izvornimi tradicijami. Sprejeli pa so tudi nekatera precej stroga na\xc4\x8dela, npr. leta 1895 so se odrekli slu\xc5\xbeenju obveznega voja\xc5\xa1kega roka in uni\xc4\x8dili vse oro\xc5\xbeje, odrekli so se tudi uporabi mesa, alkohola in tobaka._NEWLINE_Leta 1897 so tolstojance ozna\xc4\x8dili za nevarno sekto, \xc5\xa1tiri leta pozneje so Tolstoja celo izob\xc4\x8dili iz pravoslavne cerkve. Njegovi privr\xc5\xbeenci so pogosto do\xc5\xbeivljali aretacije, saj so bili zelo aktivni pri \xc5\xa1irjenju idej in seznanjanju ljudstva z njimi._NEWLINE_Vladimir Grigorevi\xc4\x8d \xc4\x8certkov in Pavel Ivanovi\xc4\x8d Birjukov sta odprla zalo\xc5\xbebo 'Posrednik', ki je v zavzeto izdajala dela Tolstoja, Uspenskega, \xc4\x8cehova, poleg tega pa tudi poljudnoznanstvene knjige in priro\xc4\x8dnike s podro\xc4\x8dja agronomije, veterinarstva ter splo\xc5\xa1ne higiene. Na podoben na\xc4\x8din je bil zasnovan \xc4\x8dasnik 'Svobodna beseda', ki je med letoma 1901 in 1905 izhajal kot glasilo gibanja v Londonu._NEWLINE_V Sovjetski zvezi so med leti 1920 in 1930 likvidirali kmetijsko-obdelovalne komune tolstojancev in jih izgnali, vendar so podobna zdru\xc5\xbeenja obstajala vse do za\xc4\x8detka 2. svetovne vojne. \xc5\xa0e vedno pa pripadnike tolstojanstva najdemo v Zahodni Evropi, Rusiji, S. Ameriki, Indiji, Bolgariji in na Japonskem.\n_START_SECTION_\nMoralno-eti\xc4\x8dne ter socialne ideje ter vplivi\n_START_PARAGRAPH_\nPri Tolstoju so se zbirali tako plemstvo kot kmetje. Bil je mo\xc4\x8dna osebnost in vpliven \xc4\x8dlovek tudi doma; njegova \xc5\xbeena je tako peljala otroke v cerkev celo v \xc4\x8dasu, ko je izra\xc5\xbeala hudo nasprotovanje idejam tolstojanstva. Zanimivo in obenem veli\xc4\x8dastno se zdi, da so na razvoj tolstojanstva vplivale nekatere pomembne religije tako z Vzhoda kot tudi z Zahoda, npr. budizem, daoizem, islam, konfucionizem, kvekerstvo, prav tako pa tudi nazori moralistov in poznej\xc5\xa1ih stoikov._NEWLINE_Glavne ideje tolstojanstva ne temeljijo na zanikanju Cerkve, temve\xc4\x8d na svobodi \xc4\x8dloveka pred vsemi utesnjujo\xc4\x8dimi zakoni, tako verskimi kot politi\xc4\x8dnimi._NEWLINE_Tolstojanstvo zatrjuje, da imajo evangeliji ve\xc4\x8djo vrednost kot ostale biblijske knjige. Kr\xc5\xa1\xc4\x8danstvo obravnava izklju\xc4\x8dno kot stvar etike, kar pomeni, da kritizirajo cerkveno hierarhijo, nepotizem, simonizem, dru\xc5\xbebeno neenakost, na drugi strani pa visoko cenijo kr\xc5\xa1\xc4\x8danske moralne principe, kot so: 'Ljubi svojega bli\xc5\xbenjega in svojega sovra\xc5\xbenika.', 'Ne ubijaj.' itd. Tolstojanci so menili, da bodo ob upo\xc5\xa1tevanju teh na\xc4\x8del dosegli popolno preobrazbo takratne dru\xc5\xbebe ter dosegli mir po vsem svetu.\n_START_SECTION_\nPacifizem\n_START_PARAGRAPH_\nTolstojanstvo je vklju\xc4\x8devalo tudi pacifizem, ki je bil precej bolj radikalen od tedanjega me\xc5\xa1\xc4\x8danskega mirovnega gibanja, saj je popolnoma odklanjal vojno in zagovarjal dr\xc5\xbeavljansko nepokor\xc5\xa1\xc4\x8dino._NEWLINE_Biograf Alexander Fodor je v delu Tolstoy and the Russians zapisal: \xc2\xbbVemo, da je imel Tolstojev pacifizem neprecenljiv vpliv na mirovna gibanja na splo\xc5\xa1no, na filozofska in dru\xc5\xbebena stali\xc5\xa1\xc4\x8da in na programe Mahatma Gandhija, Martina Lutherja Kinga in Cesarja Chaveza.\xc2\xab_NEWLINE_Med pomembnimi sledilci Tolstojevega nauka je bila tudi Dorothy Day, ameri\xc5\xa1ka dru\xc5\xbebena aktivistka in ustanoviteljica pacifisti\xc4\x8dnega Katoli\xc5\xa1kega delavskega gibanja, ki je podobno kot Tolstoj povsem spremenila prvotno \xc5\xbeivljenje in po zgledu Tolstoja delovala za dobro in mir v dru\xc5\xbebi.\n_START_SECTION_\nTolstoj, iskalec resnice\n_START_PARAGRAPH_\nV Ljubljani se je vr\xc5\xa1il na za\xc4\x8detku leta 2017 festival posve\xc4\x8den Tolstoju z naslovom: Tolstoj, iskalec resnice. Razstava je bila odprta 11. 1. \xe2\x80\x93 24. 3. 2017. V tem \xc4\x8dasu so se zvrstile \xc5\xa1tevilne prireditve."